गद्दाफी के हथियार बने अफ्रीका के लिए खतरे का सबब  
गद्दाफी के हथियारों का जखीरा उनकी मौत के बाद लंबे समय तक खतरा बना रहेगा क्योंकि आशंका प्रकट की गई है कि यह आतंकवादियों को भेजे गए हैं।
लीबियाई तानाशाह कर्नल मुअम्मर गद्दाफी के हथियारों का जखीरा उनकी मौत के बाद लंबे समय तक खतरा बना रहेगा क्योंकि कई लोगों को आशंका है कि यह दारफुर के विद्रोहियों, उत्तरी अफ्रीका में अलकायदा और बाहर के अन्य आतंकवादियों को भेज दिया गया है।  संयुक्त राष्ट्र में लीबिया के राजदूत इआन मार्टिन ने कहा कि इस बात की गंभीर चिंता है कि कंधे पर दागी जाने वाली मिसाइलों से लेकर मशीनगन और गोला बारूद जैसे हथियार लीबिया की सीमा को पार कर पड़ोसी देशों में भेज दिए गए हैं। राजनयिकों और विशेषज्ञों का मानना है कि असाल्ट राइफल, राकेट से दागे जाने वाले हथगोले और मशीन गन गद्दाफी के शष्त्रागार से निकालकर विद्रोहियों के अड्डे तक भेज दिया गया है। इन हथियारों में से काफी कुछ को पहले ही लीबिया की सीमा के पार भेजा जा चुका है।  एक पश्चिमी खुफिया रिपोर्ट में कहा गया है कि बंदूकों से भरे ट्रक सूडान के युद्धग्रस्त दारफुर क्षेत्र के रास्ते से अशांत कोर्दोफान और ब्लू नाइले राज्यों में भेजे गए हैं।   सूडान के संयुक्त राष्ट्र में राजदूत दाफा अल्ला इलहाग अली उस्मान ने कहा, हम इस बात की संभावना को खारिज नहीं कर सकते हैं कि कुछ हथियार लीबिया से दारफुर आए हैं। अन्य अफ्रीकी राष्ट्रों ने भी ऐसी ही चिंताएं जाहिर की हैं।